Касымов Шамшидин
Касымов Шамшидин (1911, Суусамыр өрөөнү, Үч-Эмчек жайлоосу - 1983, Бишкек) - согуштун ардагери.
 
 Улуу Ата Мекендик согуштун катышуучусу.
 Басмачылар менен болгон күрөшкө активдүү катышкан.
 1927-ж. Орок айылынан 7 классты бүтүрүп, Фрунзе шаарына келип, «Конторгуч» (конторско-торговое училище) окуу жайын (1930), Москвадагы ОГПУнун борбордук мектебин (1938), Кыргызстан КП БКнын алдындагы партиялык мектепти (1946), Москвадагы байланыш боюнча электр-техникалык институтту (1958; сырттан окуган) бүтүргөн.
 1938-жылдан Кыргыз ССРинин НКВДсында ар кандай кызматтарды аркалайт.
 1938-41-жылдары Республиканын байланыш тармагында иштейт.
 1941-ж. Улуу Ата Мекендик согушка чакырылып, анда 1Прибалтика фронтунун курамында 257-Суворов атындагы ордендүү Сиваш дивизиясында согушка катышкан.
 1943-ж. Саратовдогу аскердик-саясий окуу жайын бүтүрүп, 1-Прибалтика фронтунун курамында ботальон командиринин саясий бөлүмү боюнча орун басары болуп, согуш аяктаганга чейин кызмат өтөйт.
 Ал Берлинге чейин барып, башка кыргызстандыктар менен эле кошо Рейхстагдын дубалына жазылып калган.
 Согуштан кийин Кыргызстан КПнын Фрунзе облустук комитетинде инструктор болуп эмгектенген.
 Кыргыз ССР Министрлер Советинин алдындагы дене тарбия жана спорт боюнча комитеттин 1-төрагасы (1948-51), Республиканын «Союзпечатында» төраганын орун басары, кийин төрагасы (1951-64), Кыргыз ССР байланыш министрлигинин коллегия мүчөсү.
 1964-ж. ардактуу эс алууга чыккан.
 Өмүрүнүн акырына чейин комсомолдун ардагерлер кеңешине мүчө болуп, жаштарды интернационалдык духта тарбиялоого активдүү катышкан.
 Ал II даражадагы Улуу Ата Мекендик согуш ордени (1944), «Германияны жеңгендиги үчүн» (1945), «Эмгектеги каармандыгы үчүн» медалдары менен сыйланган.
 Кыргыз ССР Жогорку Советинин Ардак грамотасын алган.
 Суусамырлык жаманбай урууеунан чыккан Касым ажынын урпагы.

Колдонулган адабияттар 
Суусамыр: Энциклопедия /Башкы ред. Ү. Асанов. - Б.: Энцик. борбору, 2010. - 312 б., илл. ISBN 978-9967-14-076-9

Суусамыр району
Инсандар